정조 6년
壬寅五月二十九日辰時。上御誠正閣。晝講次對。同爲入侍時。知事徐有慶。特進官鄭昌聖。參贊官李時秀。檢討官金翊休。假注書趙衍德。記注官金健修金鳳顯。宗臣茂林君塘。武臣行副護軍李煜。以次進伏訖。上讀前受音訖。尙東進讀孟子第三卷。自滕文公問爲國。止夏后氏五十而貢章訖。上讀新受音訖。尙東曰。爲國之道。非但民事。而孟子之以民事對滕文公之問者。誠以非民則國無以爲國也。而民事亦不過乘屋播穀而已。此所以引下章民道之恒産恒心。而使民致有此恒産恒心者。卽在上者之責矣。是以自古賢君。必恭儉禮下。取民有制。不以是。則民將失恒産而竝失恒心故也。又引陽虎爲仁不富之說。以實上章之旨。蓋一篇之內。至此而自成一段。以發下章之意矣。臣誠愚昧。無所知識。而今引此文餘意。敢此敷陳。民之爲道。雖使連歲豐登。惰農懶耕。易致失産。至於不失其恒産恒心者。幾希矣。況今聖上悶旱。憂勤於上。而一霈終靳。三農已愆。人或曰。及今得雨。猶可望歲。而臣則以謂誠如人言。今雖得雨。穴農或可爲。而歉歲則難免矣。爲今之道。唯在預講救荒之策。而救荒之策。莫先於祛奢。槪富家一日之食。可爲平人數十之資。而生穀之道。亦非他求。昨歲少無。南北雖設脤。而昨歲以前。連年豐熟。官儲私倉。必多餘儲。如此之歲。國穀便是民穀。民穀亦是國穀。顧何患救荒之無策。而苟非得人而任使。則亦無以濟矣。伏願聖上。亟命有司。預先講究。必自宮中始。以及於卿士富豪之家。而凡係奢泰者。一切禁斷。於內於外。又得國耳忘家之人。而使之任事。上以體如傷之聖意。下以恤無告之窮民。則庶無一民顚連溝壑之歎矣。臣於敎荒之策。敢以祛奢得人二條仰達。更加留念焉。上曰。所陳。好矣。翊休曰。孟子之答滕文公爲國之問也。以民事爲重。而論其序。則禮下在於取於民之上。此猶九經章敬大臣體群臣子庶民之次第。比諸齊梁答問之辭。尤爲詳備。擧而措之。爲國乎何有。大抵三代聖王。罔不恭儉。使臣則用上敬下。以禮進退。使民則輕徭薄賦。如保赤子。而戰國之時。無復有恭於接下。儉於取民者。故孟子之必以此爲爲國之本者也。秦法之尊君抑臣。虐用其民姑勿論。漢唐以來。非無彼善於此。而律之以孟子之訓。則豈不逕庭乎。朱子歎其時君。豕視大臣。奴詬庶位。而時則有東南民力已竭之語。可見禮下之恭。取民之儉。竝行而不可偏廢也。我聖上。臨御以來。委任廊廟。優容臺閣。而凡百經費。一切節省。度支惠廳。歲計有餘。禮下之恭。取民之儉。臣固欽仰。而今當亢旱之日。豫講救荒之策。而近者內而卿士。外而豪右。奢侈之風。猶未盡祛。傷財糜費。勢所必至。伏願益加聖念於儉之一字。使一國臣庶咸歸於節儉之化。是臣區區之望也。上曰。所陳。亦好矣。經筵特進官。各陳文義。有慶曰。當此聖上悶旱之日。請以下文雨我公田遂及我私之義。陳之矣。大抵人民。知以先公後私。則擧有向上之心。而在上者。取於民有制。則上下交孚。無有不治者矣。陽虎曰。爲富不仁云。而大凡治國之要。專在於仁。仁不可須臾捨也。今我殿下。責躬求言之敎。丁寧惻怛。靡不用極。凡百臣僚。孰敢不仰體德意。而朝著之上。如得用孟子之賢。則可致三代之治。伏願聖上。亟軫進賢之方。以底治世之道焉。上曰。所陳甚好。當體念矣。昌聖曰。玉堂經筵。旣陳文義。臣無所達矣。上曰。特進官。亦陳文義。時秀曰。臣亦無所陳矣。上曰。兼設次對。欲詢民事。今姑撤講。可也。命次對諸臣入侍。賤臣承命出。與領議政徐命善。左議政洪樂性。右議政李福源。行戶曹判書金華鎭。右參贊鄭尙淳。兵曹判書鄭好仁。知中樞府事李性源。刑曹判書鄭民始。禮曹判書徐有隣。咸春君李昌運。行訓鍊院都正李柱國。行都承旨嚴璹。行副司直李敬懋。吏曹參判鄭一祥。行副司直金文淳。司諫權。掌令兪彦脩。右承旨李亨元。事變假注書馬思仁偕入進伏。命善等曰。日氣一向熾熱。此時聖體。若何。上曰。一樣矣。命善等曰。眠候。更若何。上曰。苦歇無常。而郊壇歸後。頗似有勝。必是動作之效矣。命善等曰。王大妃殿氣候。若何。上曰。一樣矣。命善等曰。惠慶宮氣候。何如。上曰。一樣矣。命善曰。俄聞右相之言。則丁哥診察聖候。以爲脈度豐旺。出尋常萬萬云矣。上曰。按脈頗善。聞其言。頗有知覺者矣。福源曰。渠謂日勢差晩。雖未能詳察。而大體眞元。浩然充旺云矣。上曰。觀其爲人似純實。而昨日則姑不命藥矣。命善曰。更令詳察後。始可命藥。何可輕易進用乎。樂性曰。洪姓醫人。昨有來待之敎。而數日前落馬。未及待令。且有仰達者矣。上曰。有何所達乎。樂性曰。今始聞之。則乃是逆杭之壻云。連姻不正。不宜入侍矣。上曰。以方術入侍。有何妨乎。樂性曰。然則待其病差。使之來待藥房乎。上曰。可矣。上曰。昨日頗有雨意。而終不霈然。見今雲氣漸散。誠渴悶矣。畿內昨年。雖値稍豐之餘。尙有難濟之慮。況嶺南。才經大饑。又復如此。言念民事。豈不罔涯乎。命善曰。若又値歉。則實無賙濟之策矣。上曰。嶺伯狀啓。列錄四十二邑。而皆曰。民事可悶。今此亢旱。必有所致。夙夜恐懼。不知何以爲計也。命善曰。此月已盡。庚日不遠。今雖得霈。農家何能及時周旋乎。此誠悶慮矣。俄者儒臣。以祛奢得人爲救荒之方。得人責效。果是切實之論。而以臣庸才。謬當重任。若値洊歉。則左思右量。實無措手之望。伏乞聖上。亟退臣身。以答天譴。改卜賢德。以講荒政焉。上曰。卿言過矣。左右相。新登鼎席。當此之時。捨卿而誰復如卿者乎。朝廷如此。年事又如此。予於近日。如坐漏船。不知終作如何矣。命善曰。日昨因意外事。仰煩酬應。且以臣等之故。語及莫重之地。至今震怖。措躬無地矣。上曰。此莫非予之自反處也。雖以匹庶言之。苟使人語及他室家。則猶不堪其羞愧。況此君之於臣。而此何等莫重莫大之事。一疏再疏。視作茶飯。乃若是容易說到乎。大抵人臣事君之道。君父國母之間。或有形跡間可言之事。則固當小則涕泣而諫之。大則生死而以之。鈇鉞而不避。誅殛而不怕。而此則有大不然者。初無一毫近似之事。而今乃指無謂有。粧撰爲說。甚至於予所不言者。而謂之以筵敎。內而架虛。外而眩人。政所謂此言奚爲而至者也。惟彼李澤徵。顧何足深責。而況渠以鄕曲疎逖之蹤。起廢吹噓。今纔屬耳。旣乏聞見。則渠何能以燭辦出此箇疏擧乎。然則不獨朝廷之羞恥。卽予之羞恥也。此予所謂自反者也。且非但予所自反而自愧者。此言一出。自然流入當着之地。亦以爲大不安焉。蓋初疏。予不但以寬容之意。隨例賜批而已。顧今世道日下。民彝物則。殆將掃地而無餘矣。一自此疏之出。只爲驟看外面。未及深諒裏許。必將以訛傳訛。囂囂靡定。故予實左右思惟。不得不以順物情從時義之意。不過隨來隨應而止。至若問候一款。卿等立朝已久。致位至此。寧或未諳故例。創出無前之事耶。考諸堂后日記。則不但初無槪見。搜之藥院啓辭。則亦又元不載錄。列聖朝傳來古規。本無已行之例。在卿等。今何有可引之義乎。勿以此更事提說。可也。且渠之再疏。雖曰耳聞於先朝入侍之時云爾。自渠立朝以後。溯閱政院日記。則初不登於坤殿問候之筵矣。所謂親聞者。未知從何處聞之。而今乃以莫重之事。如是質言於君父之前。不少留難乎。世道至此。人心至此。環顧拊念。無非予自反者。而予果急於自反。姑不暇皁白於此事。卿等不可不知予此意。卿等於此。更安有一分難安之心乎。大義所在。關係至重。卿等必念此義矣。命善曰。聖敎至此。在廷臣僚。孰不洞知。而人言之至。以向日登筵時爲言。則其所指意。專在臣身。臣之危蹙姑捨是。語及莫重之地。此莫非臣等之罪矣。上曰。一聞再聞。祗益羞恥。卿等勿復更提。可也。上曰。左相昨日郊禱。意必得兩。亦無其效。誠可悶然矣。樂性曰。誠未孚格。徒致聖慮。實爲惶悶矣。上曰。初次得一犁。再次得一鋤。三次亦略有所得。今番全無所得。或由不能致誠而然乎。命善曰。親禱之日。得雨最多矣。上曰。此不過一時驟雨。而都城之內。東西判異。予方以此爲懼矣。命善曰。自闕門外。至東村近處。川渠塞流云矣。華鎭曰。麻田等邑。最爲多得云矣。上曰。予思大書商霖二字之事。日昨禱雨。意或得之。旣失所望。予心猶悚。況左相之心乎。樂性曰。惶悚之極。不知所達矣。上曰。姑觀今明。當躬親更禱。以祈天心之底豫矣。命善曰。當此旱炎。何可累次親行乎。臣等謹當替進矣。樂性曰。屛蓋衝炎。再造郊壇。恐致損節之方。臣等當替行矣。福源曰。聖念雖切於爲民。所重在焉。豈可不念聖躬之勞動乎。上曰。或慮爲民之事。及致民弊。故間令替行。亦非予占便之意也。華鎭曰。見今東風連吹。不久必當有雨矣。上曰。極無之時。亦有極備之事。來頭水災。亦不可不預念矣。命善曰。此亦當念處矣。田穀稍勝。若又被水。則豈不可悶乎。兩西湖南。得雨頗多。關東。雖請木麥加分。而猶勝於畿甸云矣。上曰。一直旱乾。將未知至於何境。以今料之。雖得穴農。亦幸矣。命善曰。所見雖甚渴悶。今不可移民移粟。欲講備荒之策。無出於得人矣。上曰。堂疏中以爲。當此災年。今番都政。雖瓜滿守令。勿爲遷轉云。其言。果何如。命善曰。揆以政格。實是行不得之事也。樂性曰。如以災年爲難。則畢賑間勿遷。無或爲怪。而至於都政之勿遷。果是不成說之事矣。上曰。久任責成。誠是美事。而秩滿守令。自有應遷之例。朝家有難。以別例仍之。然而疏辭旣如此。故予以許施爲批。今欲中止。反有銷刻之嫌。何以則爲好也。福源曰。堂疏之請以秩滿勿遷。似未諳政格矣。上曰。儒臣之疏辭旣如此。則予之賜批。不得不然矣。若如其言。不爲序遷。則都政似不可趁期爲之。退行之外。無他道矣。命善曰。秩滿則自當如例應遷。豈可公然踰月乎。樂性曰。六月若勿遷。則今年之內。似無可遷之期矣。上曰。雖過今年。亦何傷乎。但貶罷守令。不得差出。則當此災年。亦有曠官之慮矣。命善曰。雖非都政。若有特敎。則貶窠亦可差出。而至於出六窠。不得陞遷。遲滯可悶矣。上曰。今番秩滿守令。爲幾何乎。吏參似詳知矣。一祥曰。只有龍川柒原淸河三邑矣。命大臣奏事。命善曰。春間因梁山郡守李師濂上疏。本郡防堰事。軍額移定事。下納變通事。更令道臣商量啓聞後。稟處事覆啓。分付矣。卽見慶尙監司趙時俊狀啓。則以爲。本郡邑基低下。水道差高。墊沒之患。其勢必至。若其永久之道。惟在於增築舊堤。益掘新浦。而當此災歲。決不可遽爾經紀。待年豐擧行。軍額事。民少軍多。無邑不然。移此添彼。爲弊一般。各營屬軍兵。旣是刊冊所付。則輕議減額。亦甚重難。下納相換事。下納則一石所費。不過斛上加升條五升。上納則一石所入。合爲三斗。梁民之移送。固是爲惠。他邑之換受。亦係創弊。窒礙多端。變通無路云矣。築堤掘浦。事役浩大。調發丁夫。至及隣邑。賑餘殘民。瘡痍未蘇。又當災歲。繹騷可念。待豐之請。儘有商量。又若軍額之移送。稅納之相換。道臣旣以事勢窒礙矯捄無策爲言。則亦不可遽議通變。竝姑置之。何如。上曰。依爲之。出擧條上曰。本郡水道。果難掘浦乎。前嶺伯。當詳知形止矣。華鎭曰。洛東江下流。入金海梁山。而梁山最是卑下之處。若値霖雨。則海水橫亘。江水涥滀。終至有民家墊沒之患矣。性源曰。梁山果是都水口。而海港差高。邑基最下。故水不得順流。以致橫濫之弊。今欲掘浦。非可以數三邑力隄築矣。昌運曰。臣於東萊水使時。歷見本郡水道。則爲害滋甚。民家多苦矣。上曰。民家之墊沒。極甚爲悶。雖曰動費人力。掘浦順流。使民安居。則開役爲好矣。璹曰。此與淸川防築。似有異矣。命善曰。本郡境內。若有移邑處。則使之移邑。或勝於築堰矣。華鎭曰。邑基初無墊沒之患。而沿江田野。若値霖雨。則江水濫溢。百穀腐傷。故欲爲築堰者。此也。上曰。昨夏陜川郡。亦有水沈之災矣。命善曰。此邑則適因峽流之橫突。以致邑地之墊沒。非江水泛濫之災矣。上曰。平壤亦有墊沒之患。其。果何如。華鎭曰。貳衙門前。人或乘船往來。民家漂沒。亦至數百戶矣。命善曰。因前北評事尹尙東所啓。以六鎭軍額之不均。兩邑海夫之有弊。竝請變通釐正。而有次對。稟處之命矣。民戶則頻移。軍額則如舊。不均之歎。難充之慮。無怪其如此。儒臣新自北路。稔知其弊。所當分付道帥臣。刷還其民戶。汰定其軍額。而經賑之餘。又値災年。此時簽括。必多繹騷之患。今姑安徐。以待年豐。至於明吉所納司宰監人情條。則頃者北關道臣以此論報備局。非不知海夫難支之端。而此不但爲詳定所載創貢時元定數爻而已。中間大口變爲明太。四十馱增爲九十馱。因戊戌道臣所報。一依詳定條釐正。軫念海夫。亦云多矣。今若竝與元詳定而減革。則都下貢民。亦豈不稱冤乎。此一款置之。何如。上曰。依爲之。出擧條上曰。年前旣有減定之事。而又曰有弊者。其故何也。華鎭曰。此是詳定所載之貢。有難蠲減矣。上曰。果是詳定條乎。尙東曰。聞是詳定云矣。命善曰。欲除北民之弊。則京中貢人。必失業稱冤。只當依元詳定上納矣。上曰。左右相之意亦然乎。樂性等曰。臣之所見亦然矣。命善曰。每當水旱之預備賙賑之時。爲守令者。輒抄境內富民。封其藏。貸其錢。畢竟多不還報。此與勸分納粟有異。已極不美。而其他夤緣操縱之弊。不可勝言。亦或有初非富民而橫被其患者。日前傳敎中。豈必責出富民蓋藏之敎。有若明見萬里。臣不勝欽仰感歎。目今旱災一向如此。秋農之登稔。有未可必。外邑稱以預備。如有此等弊端。道臣各別嚴禁。隨現論罪事。爲先申飭諸道。何如。上曰。所奏甚好。各別申飭。如是申飭之後。復有現發之弊。則自監司。難免重勘。以此措辭行會。可也。出擧條命善曰。日前臺臣以抄出麥歉邑。優給還穀之意。陳啓。蒙允矣。此蓋出於軫恤民窮之意。而第今年加分與代租。其數不啻夥然。秋農如或失望。則難捧之憂。不言可想。而今又添給別還。以益其催科之苦。則所以恤窮。適足貽弊。且牟麥。雖未免歉。猶足以納糴。而特命停退者。或慮其甁罌盡傾。農糧不給故也。今於分留之後。又爲還分。太無限節。分付道臣。觀勢擧行。俾無前頭難處之端。何如。上曰。依爲之。出擧條上曰。日前卿以麥還加分。別錄成冊。待秋先捧云。而外邑依此督捧。則在民誠爲難矣。命善曰。不爲區別先捧。則次次停退。慮有消融之弊。故有所仰達者矣。上曰。臺臣亦以麥歉邑加分事。有所仰奏。而實有在民重負之慮。故擧條尙未下之矣。民始曰。其所仰請。未經守宰。故有昧民瘼矣。上曰。雖有願受之民。無論多寡。依願分俵。則來頭生弊。亦可預念矣。華鎭曰。歉歲則民皆願受。豐年則反爲厭避矣。民始曰。民無遠慮。不念備納之艱。只以目前之急。不避受糶矣。上曰。畿營分留狀。想已來到矣。有隣曰。然矣。頃聞畿伯言。則以爲。得雨移秧時。似有乏糧之慮。故加分請得中。略存餘數云矣。命善曰。其所儲留。誠善爲矣。上曰。臺臣擧條。今姑置之。好矣。命善曰。守令遞易。雖是民邑貽弊之端。而如果不治。則其爲病民。奚但至於貽弊而已。況當災年。接濟之責。專在守令。決不可拘顔牽勢。掩護仍置。使無辜之民偏被其害也。見今貶月隔日。考績不遠。申嚴之意。另飭諸道。京司郞官。亦是守令之階梯。一體申飭。俾有實效。何如。上曰。依爲之。出擧條命善曰。今則各道句管。與前有異。不可暫曠。關西句管堂上有闕。代右參贊鄭尙淳差下。使之察任。何如。上曰。依爲之。出擧條命善曰。減膳今至累日。臣等之焦悶。有不可言矣。亟軫愼重之方。卽命復膳焉。上曰。古有立秋前減膳之事。姑觀數三日。如未得雨。則欲避正殿。以答天譴矣。命善曰。伏承下敎。尤極悚悶矣。樂性曰。當此盛熱。何可避正殿乎。福源曰。遇災減膳之時。皆有日限。莫重御供。豈可無期限一向省減乎。上曰。名雖減膳。而此亦應文。每當玉食。不甘其味。當此虔禱之時。豈可謂之文具而竝與廢閣乎。有隣曰。御膳甚重。減省已久。誠爲未安矣。上曰。此重臣。方爲禮判。故亦爲此言矣。予之所御之室。簷角甚短。難以經夏矣。賴有戶判二浮遮帳。近日差勝。而後面墻高。烈陽常暴。炎氣蒸近矣。命善曰。所御太狹窄。暑月則誠難常御矣。上曰。高不滿尋。廣不容丈。可謂狹窄。而予非卑宮室也。爲便於往來。姑御此室矣。樂性曰。臣於再昨。詣農壇看審。則壇上及墻內。多有雜草。故使該部官員。與監察眼同修治。而命下有日。不能先期擧行。事甚未安。當該部官。拿處。何如。上曰。依爲之。出擧條有隣曰。五次祈雨祭。有特敎。然後可以擧行矣。上曰。姑觀明日。當下敎矣。民始曰。昨日擧動時。摠管之互相推諉。不卽進參者。誠可怪矣。上曰。予見鶴城君之隨到。不覺流汗在背矣。兵判詳陳其時事狀。可也。好仁曰。安川君李鎭翼李漢泰。相與推諉。故鶴城君。忿其三人之不往。自願而往矣。性源曰。臣亦伊時見其推諉之狀矣。上曰。鶴城君。雖欲自往。何可送之乎。誠無狀矣。命善曰。三人事。極可怪矣。上曰。年至九十。尙此强健。實爲嘉歎矣。命善曰。誠壯矣。上曰。予於伊日。出送醍醐湯臘藥等物矣。民始曰。因江原道御史別單。江陵人李衡一。橫城人金履玉。發關本道。使之捉囚矣。卽接本道回牒。則兩人皆爲捉囚。而亦已取服云。今則似別無更問之端。令道臣考律遠配。待用刑。自配所官嚴刑之意。分付。何如。上曰。依爲之。出擧條民始曰。嶺南漕米。今方捧上。右倉則米色精好。石子堅緻。斛內亦無欠縮。反有剩餘之持去者。而左後倉。米品極麤。租粒相半。亦多有欠縮之弊。其中最不堪用者。使之點退改納。以漕倉事。昨年申飭何如。則兩倉擧行。若是駭然。如以爲歉歲所捧。不能精擇。則右倉所屬。獨非賑邑乎。不有飭令。慢忽如此。若以此時守令曠官之爲可悶而不爲論勘。則外邑將無所懲畏。而漕穀亦必漸不成樣。左後漕倉都差使員。竝令該府。拿問嚴處。何如。上曰。待秋成拿處。可也。出擧條上曰。漕米。尙今捧之乎。華鎭曰。先納戶曹。次納惠廳。故尙未畢捧矣。上曰。左右倉差使員誰也。民始曰。昌原府使趙升鉉。密陽府使金履鐸矣。華鎭曰。稅米之不精。問其委折。則以爲。尤値歉歲。故米色如是云。而至於斛縮。卽是船漢潛自換弄之致。雖差員。莫可照察矣。命善曰。昨年申飭不啻丁寧。則不爲照飭。誠可駭然矣。上曰。朴一源誰也。命善曰。故修撰朴弼重之孫矣。上曰。昨見秋官志。或不無疎漏處。而大體善撰矣。命善曰。臣亦見其所撰。則或有鄕闇處。而果好矣。上曰。治官。何如。命善曰。未知治績之如何。而自是善文之士矣。上曰。禮曹無五禮儀。借見於他處云。是豈成說乎。樂性曰。禁府亦無續大典。故近來始爲買置矣。上曰。禮曹之無五禮儀。禁府之無續大典。程子所謂天下無不對者。誠至言矣。今欲令六官。撰出六官誌矣。命善曰。各令撰成則誠好矣。上曰。秋官誌。更令增損。而至於京兆誌。判尹掌而成之。可也。命善曰。判尹當善撰矣。上曰。秋官誌。合爲五卷。昨爲覽此。至於撤漏不睡矣。命善曰。方有眼候之時。每以書冊。至於撤夜。豈不悶迫乎。上曰。此實予偏處。誠無奈何矣。上曰。予以內閣事。業欲一番洞諭于卿等。而旣無目下擔着之事。故每爲因循。迄今尙不得宣予本意矣。卿等及凡今位在卿宰出入邇列者。則豈不知設閣之意。而至於在外疎逖者。則亦豈能盡知予本意之如此乎。惟彼疎逖之人。若無近密之宣揚予意。則何由而知之也。此蓋由於出入予左右者。不能先事而對揚。以致外聞之猶未洞知。此則上自卿等。宜所以自反者也。卿等旣登前席。今日適有言端。予當以設閣之顚末。予意之攸在。爲卿等逐條一諭也。一則設置內閣之意。不但遠倣唐宋明已例。試以我朝言之。昔在光廟朝。肇置奎章閣。設大提學提學直提學直閣待敎等官。選當時才學之臣。賁一代文明之治。而自是以後。遂廢不復。逮于肅廟朝。嘗有意於復設古制。歲在甲戌。以御筆大書奎章閣三字額。奉安于宗正寺之煥章閣。而至意未遂。此事竟寢。及予小子。乃於嗣服之初。敢效追述之誠。始置內閣于禁中。將欲移安御額于內閣而奉揭。今此建閣。卽不過承光廟已行之制。追肅祖未遑之典而已。然此猶屬設閣之外面少節也。予之本意。別有在焉。噫。粵在貳極。備經百艱。及至初政首。除戚畹之一番濁亂者。必欲使朝著淸明世道底定者。卽予之一副苦心也。蓋當日之甘心國家。讎視君父者。戚里也。謀危國本。必欲沮戲者。戚里也。畢竟天祐吾東。次第夷滅者。亦戚里也。戚里之禍人家邦者。自古已然。而未有若當日之凜乎如一髮者也。至於宦侍。則居大內深密之處。通戚里幽陰之逕。聲氣相遭。首尾互結者。固非一朝一夕之故也。予自幼少時。覻破窩贓。一截裁抑。使不得出氣肆行。以是之故。失意怏怏之輩。積忤寡躬。潛圖窮躬。平日之最所親信者數宦。內外交聯。先後相應。或通挾匕之賊而暮夜入室。或通占房之謀而暗地埋凶。嚆矢於範吉。前矛於能賊。甚至於龜麟謙三賊。仗爲爪牙。結爲腹心。凡予之動靜云爲。飮食起居。作爲爛報。傳若簡牒。駭機毒鋒。迫在呼吸。予於是時。實不知稅駕於何地。而幸賴我先大王日月之明。得保有今日。到今追理。嚱。亦危矣。苟求其禍本亂根。一則戚里。一則宦侍。御極之初。首先掃蕩。每念戚宦二字。輒覺齒酸而心寒。內而宦侍如此。外而戚里如此。然則凡予之所恃所倚者。惟是外廷諸臣。顧今在邇列而托以契遇者。廷臣也。布朝班而作爲藩屛者。廷臣也。苟使戚里復蕃。有乃心王室之人。決不復進用。卽是予一副所執而移易不得。搖奪不得者也。且予凡於聲色貨利。一切泊如。天性卽然。所習難廻。雖欲勉强。而猶不可得焉。見今國力。雖曰耗虛。而若使予欲窮耳目之所好。則綺羅黛綠。有不足於左右歟。樓臺苑囿。有不足於前後歟。入而處內。惟心所縱。則外廷之臣。其何能以知之歟。然而予每謂於此數事。庶幾無不可對人言者。此非予操履有工。實可見習性使然。然則其所與遊者。惟是朝廷士大夫也。噫。以喬木世臣之後。任棟樑王室之義。菀爲元氣。支得我四百年宗國者。惟士大夫是已。高尙風栽。矜式朝廷者。士大夫也。維持淸議。扶植正氣者。士夫也。參贊訏謨。䌤綸黼黻者。亦士夫也。我朝立國。專尙士夫。則人君爲治。捨此士夫而何以哉。予用是爲懼。首建內閣。選于廷臣。俾掌其職。澤徵疏中所謂友臣云者。意雖異而語則然矣。大抵國朝設官。近密之職。固非一司。而但政院。則不但職是六窠。官亦數遞。本以文蔭武三色。竝進錯用。初非極選之地。玉堂則若稽設官之初。則至淸且華。妙選極揀。而挽近以來。其選漸廣。其數漸多。立朝新進。若非三司一路。則實無進身之路。而今若修復古制。用代內閣。則亦有所行不得之事。參古酌今。不得已有內閣之別置矣。且予素癖於文墨間從事。每於機務之暇。聊與閣中諸臣。凡於經史討論。民生疾苦。治政得失。前代理亂。隨意搜獵。實有隣哉之意焉。惟予建閣之本意。職由是也。卿等庶或知之矣。一則且予之設閣。又有深意存焉。大抵今世之人。委靡頹惰。便成俗習。淬勵無望。振作無期。士大夫名節文學。其將掃地而無餘。予以一分矯捄之道。特置內閣。崇奬文華。則要爲他激勸之道也。設置華貫。則要爲他聳動之資也。又欲使閣中先進之流。端厥出處。整以威儀。以爲矜式標率之地者。蓋予之至意。而豈是徒設虛銜。只足以榮其身而已哉。是以向日綸音中。崇奬詞藝徒歸虛文云者。蓋慮其無實效之意也。未知在閣諸臣。亦能知予心否耶。一則自古近臣二字。在上者聽之爲嫌。在下者處之爲懼。此則有大不然者。孟子曰。王無親臣。又曰。觀遠臣。必自近臣始。近臣之名。自孟子時已然。而近者。親也。人君御國。豈無所親近之臣也。大抵上之臨下。雖當一視遠近。而君如用人。則如進學之工。寧可無由親及疎。自近至遠之別也。粵在集賢盛際。或字呼儒臣。或步臨月夜。貂裘玉盃之賜。御膳黃封之頒。傳爲勝事。留作美談。至於仁孝顯肅四聖朝之間。引接儒臣。或多有不拘禮數之事。然古今異宜之故。予則爲憂也深。爲慮也遠。以本院之太邇禁苑。移設於玉堂之旁。意亦豈偶爾也。倘予彷彿有集賢故事。則人謂之變異。亦可也。一則國朝之禮待儒臣。不但列祖皆然。雖先朝末年。予嘗仰覩。每於夜對講罷。必賜盛饌。使之盡醉而退。近日則爲念經費。且戒濫觴。凡於引接閣臣之時。不曾賜一盃內醞。此則卿等想亦聞之矣。一則予所專尙外朝者。自成規摸。牢不可破。而至於官品分設。各寓深意。蓋設置提學直提學直閣待敎等六員。又置檢校之名。提學。雖大官亦兼之。直提學則自堂上而至於亞卿。直閣則自堂下而至於堂上。待敎則自參下而至於參上。而必以色目參互進用。人君雖不可以色目用人。而此則予自有深量者。大抵自大臣而至於參下者。爲慮其偏取一人。門路不廣也。隨色目而互相鋪置者。爲慮其偏取一邊。遴選或狹也。然而設閣未久。廷臣之居是職者。尙不得爲十之一二。則自方外而視先進。謂之太偏。亦可也。但此有所不然者。集賢初設。其選極少。而若使行之已久。就次登庸。則膺選者自當漸多。與他司殆無異矣。今於內閣亦然。若使未及被選者。才學俱宜。地望允叶。則可以循級進步。不患不用。而若以少多爲嫌者。其說亦未通矣。且自古人主。初誤於戚里。末乃柄用外朝者有矣。初用外朝。終反歸於戚里者。未之聞也。蓋濟濟王臣。布列外廷。用此人不可。則更用他人。用他人而又不可。則又求可堪之人用之。則此何所不可。而今若曰。試用外朝。而倘或有不愜者。通朝廷而全不可用云爾。則此謂因噎而廢食。決是行不得之事矣。命善曰。不近戚里宦寺。而必親外朝。誠卓越百王之盛德也。人雖至愚。豈不知此箇義理乎。當初設置之聖意。臣等豈不仰認。而不能先事宣揚。以致人言之至此聖敎之諄勤。此莫非臣等之罪矣。上曰。洪忠監司入侍。思仁承命出。與洪秀輔偕入進伏。上曰。日昨已有下敎。而大抵湖右人心。尙未鎭安。益加調停之方。至於民事。卿旣綜明。屢經郡邑。想必善爲。須體此意。毋負委毗之責焉。命善曰。本甚詳明。當善爲之矣。上曰。卿聞湖中消息乎。秀輔曰。沿海果爲尤甚。山郡稍勝云矣。上曰。故重臣曾經方伯乎。秀輔曰。未也。上曰。宣諭聽于政院。可也。命退。上曰。楊州七十翁獄事。刑官今旣登筵。將欲下詢矣。畿伯刑官。以其初無實因。欲爲傅生。而予則謂。旣非奸所被捉。實因中亦有赤色。豈可傅之生路乎。民始曰。旣無實因之分明。只有內傷。則其在獄體。有難償命矣。有隣曰。臣於未遞職之前。已爲書置回啓。而以獄情言之。七十翁被打之後。拖至一望而致斃。且無傷處。故置之傅生矣。上曰。元告憤毒於欲奸其妻。捽曳蹴打之際。必致重傷。冬夜赤身。昏窒於雪中。雖得更蘇。竟至一望致命。豈可以實因之稍輕。遽傅生路乎。一民之無辜償命。予豈不念。而若使當死者不死。則亦非所以審獄矣。命善曰。雖無實因。或有內傷之弊。似不宜遽然傅生矣。上曰。檢官狀報。詳悉載錄。豈曰無實因乎。樂性曰。決末從其實因而處之。宜矣。上曰。非欲其必使償命。蓋欲破此疑案矣。知中樞所見。何如。性源曰。旣無實因。則難置償命矣。上曰。畿伯之欲生尹女者。誠可怪矣。民始曰。聞其情狀。則極甚妖惡。此等之人。置之傅生。則獄體不成說矣。上曰。人見各有不同。儘可怪矣。命善曰。此女所犯。誠無可論矣。民始曰。亦有嫡妾之別。當施其律矣。有隣曰。朴戊申。亦當勘律矣。上曰。此亦難免由我之律。只止一次刑訊。可謂太輕矣。福源曰。待用刑。更加刑訊。宜矣。有隣曰。初復檢狀報。每患相同。其弊實難禁之矣。上曰。其故何也。有隣曰。復檢有頉。則必至三檢。故狀辭必也相與替示。其弊誠難禁矣。上曰。日前備局跋尾。誰果撰出乎。有隣曰。臣果撰出矣。上曰。何必每每對偶乎。命臺諫奏事。彦脩曰。外邑還穀分留之法意。自來嚴重。而今年則因民食之艱難。各邑之加請加分。其數甚夥然。如此之際。安知無夤緣犯科之弊乎。請申飭各道道臣。或抽栍或逐邑。各別摘奸。如有犯者。隨現狀聞。從重勘罪。上曰。依啓。出擧條彦脩曰。國之爲本。惟在於生民之休戚。生民之休戚。實係於財穀之豐竭。財穀之於人國。豈不誠重哉。目今亢旱爲災。民憂罔涯。勿論中外。若使財穀盈溢。則賑濟之方。自可無慮。請上下相勉。益加節省。毋或有濫觴之弊。上曰。依啓。命退。諸臣以次退出。